હમણાં જ ૧૫ વર્ષના વિવેકહીન એક કેનેડીયન કિશોરે સાયબર વિશ્વમાં તરખાટ મચાવીને સી.એન.એન., એમેઝોન અને યાહૂ જેવી વિશ્વ­સિદ્ધ વેપારી કંપનીઓને અબજોના નુકસાનમાં નાંખી દીધી. વેબસાઇટમાં વેપાર વધ્યો છે પણ ઘણા હૉકર્સ તેમાંય ગોલમાલ કરે છે. બૅંકોના કોઈના પૈસા પોતાના ખાતામાં લઈ લે છે. વળી, ઇન્ટરનેટમાં તો કિશોરના કમરામાં જ આખું વિશ્વ સમાઈ જાય છે. સાયબર કાફે, ચેટરૂમ અને કમ્પ્યૂટર ગેઇમ વગેરેમાં ન સાંભળવાનું સંભળાઈ જાય છે અને ન જોવાનું ઘણું જોવાઈ જાય છે. આમાં સંસ્કારિતા ઉપર છીણી ઝીંકાય છે. હવે તો વીડિયો ગેમ તુલ્ય મીસાઈલોની ગતિઓ પણ બદલી શકાય તેવી શોધો પણ થઈ છે ! તેથી જ તો કમ્પ્યૂટરની વિશ્વસનીયતા, ગોપનીયતા અને સલામતી જોખમાઈ છે. કરોળિયો કોઈ વાર પોતાના જાળામાં જ મરી જાય છે, તેમ આ વેબસાઈટના જાળામાં જ કોઈવાર માનવજાત મરશે. 'જે પોષતું તે મારતું' તેવું થઈ રહ્યું છે. માટે માનવ મનમાં રહેલા અહમ્‌ અને મમત્વના વિકૃતભાવોને દૂર કરી આધ્યાત્મિક વિકાસ નહિ થાય તો રાગદ્વેષનો અંધકાર, નીતિ અને સદાચારના પ્રકાશને છાવરી લેશે. પરમ શાંતિનો અનુભવ નહિ થાય. કમ્પ્યૂટરનું શિક્ષણ આજે સર્વત્ર થઈ રહ્યું છે. શિક્ષણ એટલે education. To educate means to draw out. કોઈને શિક્ષિત બનાવવો એટલે તેમાં જે છે તે બહાર કાઢવું. વિવેક વિનાના વિજ્ઞાને બૉટલમાંથી નીકળેલા જીનની જેમ આસુરીભાવો બહાર કાઢ્યા છે. વિજ્ઞાન અને ધર્મના સમન્વયથી હવે દૈવીભાવો બહાર કાઢવાના છે.